राजधानी दिल्ली स्थित कॉंस्टिट्यूशनल क्लब में आम आदमी पार्टी ने अपना दो दिवसीय ‘राष्ट्रीय सोशल मीडिया सम्मेलन’ आयोजित किया जिसका समापन शनिवार को हुआ। इस कार्यक्रम में दिल्ली के उपमुख्यमंत्री और पार्टी के वरिष्ठ नेता मनीष सिसोदिया के साथ आम आदमी पार्टी के अलग-अलग विभागों के प्रतिनिधियों ने हिस्सा लिया। कार्यक्रम के दौरान अलग-अलग विभाग के लोगों ने सोशल मीडिया के बारे में अपने-अपने विचार रखे। भविष्य में आम आदमी पार्टी सोशल मीडिया के अपने प्रचार को और तेज़ करने वाली है जिसके लिए इस सम्मेलन में भविष्य की रुपरेखा तैयार की गई।
इस कार्यक्रम में शिरक़त करने पहुंचे दिल्ली के उपमुख्यमंत्री मनीष सिसोदिया ने कहा कि ‘किस तरह वर्तमान समय में सोशल मीडिया हर किसी के लिए उसकी दिनचर्चा का अभिन्न हिस्सा बन गई है। सोशल मीडिया के जरिए लोग कहीं भी अपनी बात आसानी से पहुंचा सकते हैं। आज के युग में युवा पीढ़ी हो या राजनैतिक पार्टी हर कोई सोशल मीडिया का इस्तेमाल कर रहा है। ऐसे में हमें भी ज़रुरत है कि हम समय के साथ आगे बढ़ें और सोशल मीडिया के नए-नए तरीकों से अपनी बात और पार्टी की सरकार के कार्यों को जनता तक पहुंचाएं’
एक राजनीतिक पार्टी के तौर पर अपनी बात को सोशल मीडिया के माध्यम से जन-जन तक कैसे प्रभावी तरीक़े से पहुंचाया जा सकता है और अपनी पार्टी की सरकार के जनहित के कार्यों के बारे में भी कैसे समाज के आख़िरी व्यक्ति तक सूचित किया जा सकता है, उसकी बारीकियों के बारे में विस्तृत चर्चा इस सम्मेलन में की गई।
मौजूदा वक्त में सोशल मीडिया के प्रभाव को नज़रअंदाज़ नहीं किया जा सकता और किसी भी राजनीतिक दल के लिए अपने नज़रिए और संदेश को जनता तक पहुंचाने का ये सबसे सशक्त माध्यम बन गया है जिसकी उपयोगिता के विषय पर इस सम्मेलन में एक लम्बी चर्चा सभी राज्यों से आए प्रतिनिधियों के साथ की गई।
hin_Deva hin_Deva hin_Deva hin_Deva